[pic] | COMISIA COMUNITĂŢILOR EUROPENE |

Bruxelles, 9.6.2009

COM(2009) 261 final

COMUNICARE A COMISIEI CĂTRE CONSILIU ȘI PARLAMENTUL EUROPEAN

privind aplicarea planului de acțiune pentru simplificarea și îmbunătățirea politicii comune în domeniul pescuitului

COMUNICARE A COMISIEI CĂTRE CONSILIU ȘI PARLAMENTUL EUROPEAN

privind aplicarea planului de ac țiune pentru simplificarea și îmbunătățirea politicii comune în domeniul pescuitului

1. CONTEXT

În decembrie 2005, Comisia a adoptat Planul de acțiune 2006-2008 pentru simplificarea și îmbunătățirea politicii comune în domeniul pescuitului [COM(2005)647][1]. Acest plan a fost conceput să contribuie la inițiativa Comisiei care are ca obiectiv simplificarea mediului de reglementare în beneficiul cetățenilor, întreprinderilor și administrațiilor.

Planul a fost examinat și susținut de Parlamentul European, Comitetul Economic și Social European, Comitetul consultativ pentru pescuit și acvacultură și de Consiliul Pescuit.

Acțiunile enumerate în acest plan au fost completate în mod periodic de cele înscrise în programul continuu de simplificare (SRP) al Comisiei, realizat anual, printre acestea numărându-se acțiuni legate de domeniul pescuitului.

Prin intermediul unor rapoarte semestriale privind progresele înregistrate[2], statelor membre li s-au adus la cunoștință acțiunile întreprinse în sectorul pescuitului în cadrul programului pentru o mai bună legiferare[3]. Inițiativa a constat în acțiuni menite să ducă la elaborarea unor texte juridice mai clare, reducerea costurilor administrative, îmbunătățirea calității noilor inițiative și eficientizarea transferului de date.

Este momentul să se facă bilanțul realizărilor de până acum, în vederea proiectării unor noi inițiative și a soluționării eventualelor deficiențe. Având în vedere că îmbunătățirea legiferării este un obiectiv comun al Comunității și al statelor membre, aceasta ar fi totodată ocazia ideală pentru a analiza ceea ce s-a realizat la nivel național în domeniul simplificării. Cum însă serviciile Comisiei au primit un număr redus de răspunsuri de la statele membre, nu se poate elabora, în prezent, un raport cu privire la rezultatele obținute de acestea[4].

2. CON ȚINUTUL PLANULUI DE ACȚIUNE

Conform obiectivelor stabilite în planul de acțiune, prezentul document trece în revistă următoarele aspecte:

- examinarea legislației comunitare referitoare la domeniul pescuitului (acquis-ul comunitar);

- principalele inițiative legislative adoptate până în acest moment;

- reducerea sarcinilor administrative impuse pescarilor prin normele politicii comune în domeniul pescuitului (PCP).

2.1. Acquis-ul comunitar

Comisia a demarat examinarea legislației comunitare pentru a determina dacă este necesară abrogarea sau codificarea unor acte juridice în vederea clarificării legislației și a reducerii concomitente a numărului de pagini de legislație în vigoare[5].

Repertoriul legislației comunitare în vigoare reunește actele referitoare la domeniul pescuitului în capitolul 04. Numărul de acte a crescut considerabil de-a lungul timpului, repertoriul numărând 795 de astfel de documente la 1 martie 2009.

Existența unui număr atât de mare de acte juridice în vigoare într-un sector precum cel al pescuitului, care are o pondere economică redusă și un număr restrâns de operatori, necesită o explicație. La baza acestei cifre stau trei mari motive.

În primul rând, există necesitatea unei clasificări mai precise, în cadrul rubricilor existente, a anumitor acte care figurează în prezent în diferite secțiuni ale capitolului 04, contribuind astfel la creșterea numărului de acte.

În al doilea rând, amploarea legislației produse în prezent de organizațiile regionale de pescuit (ORP) presupune transpunerea recomandărilor acestora în dreptul comunitar printr-un număr însemnat de acte juridice specifice. Se estimează că această nevoie de transpunere în dreptul comunitar se va diminua odată cu intrarea în vigoare, în cadrul UE, a majorității normelor care urmează să fie adoptate de ORP-uri.

În al treilea rând, unele acte au devenit caduce, adică nu mai produc efecte juridice, deși continuă să fie în vigoare în mod oficial, și ar trebui înlăturate din partea activă a acquis-ului. În cadrul examinării efectuate s-au identificat 60 de acte caduce. S-a propus abrogarea acestor acte prin adoptarea unor acte juridice cu aceeași formă ca actele care trebuie abrogate[6].

În sfârșit, numărul de acte va descrește deoarece unele dintre acestea au fost codificate[7] sau urmează să fie codificate[8], mai ales după adoptarea noului sistem de control din domeniul pescuitului care va modifica nu mai puțin de 11 regulamente.

Aceste acțiuni vor avea totodată ca rezultat accesul mai ușor al utilizatorilor la legislația referitoare la domeniul pescuitului. Acesta a fost obiectivul vizat atunci când s-a prevăzut încorporarea legislației pertinente în vigoare într-o anumită zonă maritimă în Atlasul european al mărilor[9], un proiect care urmărește să contureze întinderea în spațiu a politicilor maritime europene. Având la dispoziție un astfel de instrument, părțile interesate pot înțelege rapid constrângerile juridice care se suprapun atunci când desfășoară activități în diferite zone maritime ale UE.

2.2. Principalele inițiative legislative

Principalele inițiative legislative cuprinse în planul de acțiune și în programul continuu de simplificare al Comisiei vizează următoarele domenii:

1. exploatarea rațională a resurselor halieutice;

2. culegerea de date referitoare la activitățile de pescuit;

3. monitorizarea activităților de pescuit;

4. acordarea de ajutoare publice.

(a) În ceea ce privește măsurile menite să simplifice textele juridice legate de obiectivele de conservare, au fost introduse modificări în mai multe regulamente care reglementează fixarea anuală a capturii totale admisibile (TAC) și a cotelor, pentru a conferi mai multă claritate textelor respective, în special prin evitarea practicii de a face din acestea acte atotcuprinzătoare.

Cea mai notabilă inițiativă a fost însă introducerea unei noi metode de lucru pentru elaborarea deciziilor anuale ale Consiliului cu privire la posibilitățile de pescuit, prin intensificarea consultării cu părțile interesate și îmbunătățirea coordonării cu consultanții științifici. Comisia prezintă acum, cu mult timp înainte de propunerile legislative anuale, o comunicare ce conține o Declarație de politică cu privire la posibilitățile de pescuit pentru anul următor[10]. Această metodă de lucru s-a dovedit eficientă, rezultatele fiind îmbunătățite, mai ales prin consultarea părților interesate la elaborarea de texte care prezintă o importanță deosebită pentru acest sector.

O altă inițiativă importantă este propunerea de regulament al Consiliului privind conservarea resurselor halieutice prin măsuri tehnice[11]. Aceste text, care a beneficiat de un amplu proces de consultare, urmărește să atingă câteva obiective de simplificare. În primul rând, el va înlocui legislația actuală care a devenit greu de citit din cauza modificărilor succesive; în al doilea rând, textul va introduce măsuri mai simple și armonizate, adaptate la dimensiunile regionale; în al treilea rând, va face o diferență clară între principiile directoare care trebuie să țină de competența Consiliului; în al patrulea rând, va atribui Comisiei sarcina de a adopta normele pur tehnice pentru fiecare dintre cele patru regiuni și, în al cincilea rând, va conferi puteri de gestionare statelor membre în condiții specifice. Din păcate, există rezerve care au încetinit până acum adoptarea acestui text mult așteptat.

(b) PCP trebuie să se bazeze pe cele mai bune analize științifice, tehnice și economice. Culegerea de date referitoare la activitățile de pescuit este, prin urmare, de o importanță covârșitoare. Era necesar să se revizuiască cadrul comunitar existent, în special în vederea îmbunătățirii calității și a promovării cooperării între statele membre. În plus, experiența a arătat că era esențial să se raționalizeze culegerea datelor corespunzătoare și să se evite suprapunerea eforturilor. Sistemul trebuia să fie totodată coerent și rentabil. Un nou cadru comunitar[12] a fost adoptat avându-se vedere toate aceste obiective. Pe aceeași linie, dispozițiile de aplicare au fost concepute astfel încât să permită reducerea sarcinii birocratice, încurajând în același timp utilizarea pe scară largă a căilor electronice[13].

(c) Monitorizarea, controlul și supravegherea activităților de pescuit sunt o componentă esențială a PCP. Ele au fost prevăzute încă de la începuturile acestei politici și au continuat să se dezvolte de atunci. Faptul că legislația în domeniu este foarte complexă și costisitoare nu este deci o surpriză. Sistemul de control este complex deoarece, de-a lungul anilor, s-au adunat dispoziții peste dispoziții, în general răspândite în diferite regulamente și izvorâte de cele mai multe ori din dreptul internațional. Atunci când nu sunt contradictorii, există cazuri în care normele se suprapun. Sistemul actual este de asemenea costisitor și împovărător pentru administrație și pentru sector, deoarece impune numeroase cerințe administrative.

Revizuirea riguroasă a regimului de control este esențială în cadrul exercițiului de simplificare a PCP. Acesta a fost obiectivul avut în vedere la propunerea de măsuri în ceea ce privește:

- reformarea dispozițiilor existente cu privire la regimul de control;

- organizarea luptei împotriva pescuitului ilegal;

- promovarea utilizării tehnologiilor moderne;

- gestionarea autorizațiilor de pescuit.

Rezultatul prevăzut este un text legislativ unic, care să cuprindă norme generale de reglementare a tuturor aspectelor de control[14] și un sistem general destinat să pună frâu pescuitului ilegal, indiferent de locul în care ar avea loc această activitate, și care să beneficieze în același timp de cele mai avansate standarde și tehnici de control[15]. Noua legislație constituie de asemenea un pas temerar înspre un mediu complet informatizat pentru înregistrarea și comunicarea datelor privind activitățile de pescuit[16] și înspre un sistem uniform, simplificat și ușor de utilizat pentru obținerea autorizației pentru activitățile de pescuit în afara apelor comunitare[17].

Mulțumită acestor inițiative, legislația a devenit mai clară și coerentă, iar implementarea acesteia mai puțin costisitoare, după cum se arată în capitolul 4.

Printre inițiativele destinate să îmbunătățească și să simplifice normele privind controlul trebuie menționat proiectul de regulament al Comisiei de stabilire a normelor detaliate de utilizare, de către navele care arborează pavilionul Uniunii Europene, a coeficienților comunitari armonizați de conversie pentru pește și de modificare a Regulamentului (CEE) nr. 2807/83 al Comisiei.

Coeficienții de conversie se folosesc la gestionarea cotelor pentru a transforma greutatea produselor prelucrate din pește în greutatea în viu a speciilor respective și sunt în principal utilizați pentru a garanta acuratețea datelor înregistrate în jurnalele de bord. Existența unor coeficienți de conversie diferiți în statele membre creează dificultăți și o oarecare inegalitate în ceea ce privește controlul și aplicarea acestora. Prin urmare, coeficienții de conversie trebuie simplificați și armonizați în cadrul Uniunii Europene. În acest scop, regulamentul definește coeficienți de conversie comunitari și coduri de prezentare pe care trebuie să le folosească administrațiile naționale a calcula gradul de utilizare a cotelor și comandanții navelor de pescuit pentru a estima greutatea în viu a capturilor de la bordul navei și a capturilor debarcate.

(d) Întreprinderile pot beneficia, în anumite condiții, de ajutoare publice de la bugetul național sau comunitar. Pentru a clarifica legislația în domeniu, în special prin reducerea numărului de acte juridice, noua legislație privind instrumentul financiar pentru pescuit constă într-un singur regulament[18] și dispozițiile de aplicare aferente[19]. În plus, pentru ca acordarea ajutoarelor să fie mai puțin oneroasă, contribuția financiară a statelor membre la operațiunile cofinanțate din Fondul european pentru pescuit care fac parte dintr-un program operațional nu trebuie să fie supusă controlului de conformitate cu normele comunitare privind ajutoarele de stat. Această scutire a fost recent extinsă la ajutoarele acordate de statele membre în contextul unei acțiuni specifice în sprijinul întreprinderilor afectate de criza economică indusă de nivelul înalt al prețurilor la petrol din 2008[20].

În ceea ce privește sprijinul financiar acordat întreprinderilor care își desfășoară activitatea în domeniul pescuitului și acvaculturii, imputat bugetelor naționale, trebuie menționate două inițiative care au avut ca rezultat simplificarea procedurilor. Conform regulamentului privind ajutoarele de minimis , acordarea unei sume de maximum 30 000 de euro per întreprindere pe o perioadă de trei ani nu trebuie notificată Comisiei[21]. În plus, în temeiul unui alt regulament[22], anumite tipuri de ajutoare pentru întreprinderile care își desfășoară activitatea în domeniul producției, prelucrării și comercializării produselor pescărești sunt scutite, în anumite condiții, de cerința notificării prealabile a Comisiei, deoarece sunt considerate a fi compatibile cu dreptul comunitar. Acest act vizează întreprinderile mici și mijlocii, deci aproape toate întreprinderile din UE, și reduce considerabil sarcina administrativă.

3. GESTIONAREA DATELOR

Pentru a putea elabora măsuri adecvate destinate să ducă la o exploatare sustenabilă a resurselor biologice marine și pentru a putea monitoriza implementarea corectă și uniformă a acestor măsuri, serviciile Comisiei trebuie să culeagă și să analizeze un set semnificativ de date, majoritatea primite de la statele membre și transmise de-a lungul anului. Cu toate că progresul tehnologic a îmbunătățit spectaculos calitatea și punctualitatea culegerii datelor, manipularea unor cantități imense de date necesită o consolidare continuă a sistemelor de gestionare a datelor.

Acesta este motivul pentru care, încă din anii 1990, Comisia s-a numărat printre primii care au introdus tehnologii moderne în domeniul pescuitului, promovând utilizarea acestora, diseminarea continuă și modernizarea lor la nivel național, începând cu sistemul de monitorizare a navelor, un instrument puternic care permite controlul de la distanță al activităților navelor.

Planul de acțiune pentru simplificare a pus accentul în mod deosebit pe utilizarea pe scară largă a tehnologiei informației, în vederea promovării unui mediu complet informatizat, în special la înregistrarea și transmiterea de date legate de activitățile de pescuit, precum și la gestionarea autorizațiilor de pescuit pentru navele UE și din afara UE[23]. S-au pus la punct mijloace de comunicare specifice și detaliate, precum sistemul electronic de raportare (ERS) și permisele de autorizare a pescuitului (FAP). Aceste instrumente informatice se vor adăuga celor menite să gestioneze operațiunile cu date legate de flote, de activitățile navelor de pescuit și de comercializarea produselor din pește. Rețelele pot fi dezvoltate mai mult prin crearea de legături cu EDMONET, rețeaua europeană de observare și date privind mediul marin, prevăzută în comunicarea intitulată O politică maritimă integrată pentru Uniunea Europeană [24].

4. REDUCEREA SARCINILOR ADMINISTRATIVE

Culegerea și transmiterea datelor se bazează pe dispoziții din dreptul comunitar. Numărul acestor obligații de raportare[25] a crescut constant de-a lungul anilor. Obligațiile de raportare sunt o sursă de costuri pentru administrații și întreprinderi și trebuie eliminate atunci când nu sunt necesare. În acest scop, serviciile Comisiei au lansat, de la adoptarea planului de acțiune , o examinare a obligațiilor de raportare care decurg din PCP, în vederea abrogării acelor obligații de raportare care sunt caduce, redundante sau cu valoare limitată. La finalizarea examinării, obligațiile de raportare necesare în scopuri politice sau de control vor fi introduse într-o bază de date specială, deschisă statelor membre (OBONT: OBligation On the NeT ). Acest instrument va permite fiecărei administrații să fie informată în legătură cu ce date trebuie să transmită Comisiei, în ce format și la ce dată.

În martie 2007, Consiliul European a subliniat importanța reducerii sarcinilor administrative ca măsură de stimulare a economiei Europei. Acesta a stabilit ca obiectiv reducerea cu 25%, până în 2012, a acestor sarcini care decurg din prevederile dreptului comunitar[26].

PCP trebuie să contribuie la atingerea acestui obiectiv, numărându-se printre cele 13 domenii prioritare selectate de Comisie pentru a le supune unei evaluări a costurilor administrative. Sistemul de control din domeniul pescuitului[27] – care este de departe și în mod logic sectorul cu cel mai mare număr de obligații de raportare – a fost ales pentru descrierea și măsurarea costurilor aferente obligațiilor de raportare cu ajutorul modelului UE al costului standard (MCS)[28]. Acest model se bazează în principiu pe timpul și banii cheltuiți de întreprinderi pentru a-și respecta obligațiile legale de a furniza informații autorităților publice sau terților (raportare, inspecție, statistici etc.).

Pe baza estimărilor furnizate de un consultant extern, obligațiile de raportare impuse de sistemul actual de control în domeniul pescuitului au generat, pentru întreprinderi, costuri de aproximativ 80 de milioane de euro, în mare parte ca urmare a completării și manipulării jurnalelor de bord, a declarațiilor de debarcare și a notelor de vânzare[29].

Noul sistem de control, care se va baza pe utilizarea pe scară largă a tehnologiilor informației și comunicațiilor, precum și pe întrebuințarea eficientă a bazelor de date, va determina o reducere a sarcinilor administrative care revin sectorului pescuitului de până la 30% din costurile actuale.

În plus față de inițiativele enumerate în Programul de acțiune privind reducerea poverii administrative în Uniunea Europeană [30], s-au obținut reduceri de costuri în sectorul pescuitului și prin intermediul altor măsuri. Un exemplu de măsură special adaptată în domeniul sănătății este exceptarea navelor mai mici de 12 metri care pescuiesc pe perioade mai scurte de 24 de ore de la cerința de a păstra registre și de la obligația de a se supune inspecției în cadrul sistemului HACCP (Analiza Riscurilor și Punctele Critice de Control). Economiile obținute astfel sunt estimate la aproximativ 14 milioane de euro[31].

În viitorul apropiat, o gestionare computerizată a cererilor și a emiterii de autorizații de pescuit pentru nave va determina, de asemenea, o reducere semnificativă a costurilor pentru întreprinderi. Mai mult, unul dintre obiectivele viitoarei reforme a PCP va fi limitarea necesității de manipulare a datelor la nivelul Comisiei[32].

5. EVALUAREA IMPACTULUI

Evaluarea impactului este un proces care urmărește structurarea și sprijinirea procesului de elaborare a politicilor. Obiectivele sale sunt îmbunătățirea calității propunerilor Comisiei și simplificarea mediului de reglementare. Ca urmare a evaluării impactului, ar trebui să se prezinte propuneri proporționale cu domeniul de aplicare. În consecință, aceste propuneri trebuie să țină seama de efectele lor potențiale asupra domeniului economic, mediului și domeniului social. Evaluarea impactului poate determina luarea deciziei de a abandona o acțiune.

Șaisprezece inițiative legate de domeniul pescuitului au făcut obiectul unei evaluări a impactului, 13 dintre acestea fiind examinate de Comitetul de evaluare a impactului, un organism consultativ creat de Comisie în 2006 pentru a asigura evaluări ale impactului mai coerente și de o înaltă calitate. Avizele emise de acest comitet cu privire la propunerile legate de domeniul pescuitului sunt publicate[33].

Direcția Generală Afaceri Maritime și Pescuit și-a adaptat structura administrativă pentru a îndeplini în totalitate cerințele legate de evaluările impactului. Funcționarii au beneficiat de o formare specială și sunt ținuți la curent cu tendințele pentru a asigura cea mai bună evaluare posibilă a impactului fiecărei inițiative importante.

6. CONSULTAREA PĂR ȚILOR INTERESATE

Comisia este dedicată obiectivului de a încuraja implicarea într-o mai mare măsură a părților interesate prin intermediul unui proces de consultare mai transparent, ceea ce va accentua răspunderea acesteia. În acest scop, Comisia consultă periodic părțile interesate din sector, în principal în cadrul Comitetului consultativ pentru pescuit și acvacultură (CCPA)[34] și al consiliilor consultative regionale (CCR)[35], în prezent în număr de șapte.

În ceea ce privește CCPA, Comisia a organizat 49 de întâlniri ale grupurilor sale de lucru și 12 întâlniri plenare. CCPA a emis 21 de avize către Comisie, precum și 18 rezoluții și documente de poziție. CCPA a prezentat, de asemenea, avize verbale în cadrul a 16 procese de consultare desfășurate de Comisie în această perioadă. Axele principale ale noii reforme a PCP vor fi discutate în cadrul unui grup ad-hoc.

În aceeași perioadă, Comisia a organizat în jur de 60 de întâlniri ale consiliilor consultative regionale, cărora le-a adresat, în medie, 10 documente consultative pe an, primind aproximativ 250 de recomandări.

În plus față de consultări specifice, Comisia a purtat și consultări extinse cu părțile interesate, publicând pe site-ul său chestionare pe teme precum politica maritimă, pescuitul ilegal, nedeclarat și nereglementat, rechinii, controlul și aplicarea reglementărilor în domeniul pescuitului, precum și, cel mai recent, Cartea verde privind reforma politicii comune în domeniul pescuitului .

7. PLAN DE AC ȚIUNE

Deși angajamentele din planul de acțiune au fost îndeplinite, se vor continua eforturile de simplificare a mediului de reglementare cu privire la pescuit și activitățile conexe, având în vedere natura permanentă a sarcinilor stabilite în programul pentru o mai bună legiferare.

Se vor introduce inițiative specifice privind simplificarea PCP în programul prezentat anual de Comisie. De exemplu, în programul pentru anul 2009 se menționează revizuirea normelor care reglementează organizarea piețelor, în special în vederea îmbunătățirii clarității juridice și a reducerii sarcinii administrative prin utilizarea pe scară largă a raportării electronice.

Eliminarea obligațiilor inutile de raportare va continua, de asemenea, să fie unul dintre obiectivele principale, la fel cu regruparea dispozițiilor juridice într-un număr mai mic de acte și sporirea concomitentă a clarității și accesibilității acestora.

Reforma politicii comune în domeniul pescuitului va ține seama de obiectivele de simplificare și va lua de asemenea în considerare impactul pe care îl vor avea normele procedurale ale Tratatului de la Lisabona asupra procesului legislativ.

Comisia încurajează statele membre să se dedice elaborării unui mediu de reglementare simplificat prin eliminarea cerințelor inutile stabilite de dreptul intern și prin promovarea utilizării tehnologiilor informației și comunicațiilor.

ANEXĂ

Lista actelor legate de „Planul de acțiune pentru simplificare”

Propuneri

- Propunere de regulament al Consiliului de autorizare a Comisiei în vederea aprobării modificărilor aduse protocoalelor la acordurile de parteneriat în domeniul pescuitului încheiate între Comunitatea Europeană și anumite țări terțe [COM(2007) 595, 15.10.2007];

- Propunere de regulament al Consiliului privind conservarea resurselor halieutice prin măsuri tehnice [COM(2008) 324, 4.6.2008];

- Propunere de regulament al Consiliului de stabilire a unui sistem comunitar de control pentru asigurarea respectării reglementărilor politicii comune în domeniul pescuitului (COM/2008/721, 14.11.2008);

- Proiect de regulament al Comisiei de stabilire a normelor detaliate de utilizare, de către navele care arborează pavilionul Uniunii Europene, a coeficienților comunitari armonizați de conversie pentru pește și de modificare a Regulamentului (CEE) nr. 2807/83 al Comisiei.

Comunicări

- Comunicarea Comisiei privind îmbunătățirea consultării pentru gestionarea pescuitului comunitar [COM(2006) 246, 24.5.2006];

- Declarația de politică a Comisiei privind posibilitățile de pescuit pentru 2007 [COM(2006) 499, 15.9.2006];

- Declarația de politică a Comisiei privind posibilitățile de pescuit pentru 2008 [COM(2007) 295, 6.6.2007];

- Declarația de politică a Comisiei privind posibilitățile de pescuit pentru 2009 [COM(2008) 331, 30.5.2008];

- Comunicarea Comisiei privind îmbunătățirea capacității de pescuit și a indicatorilor de efort în cadrul politici comune în domeniul pescuitului [COM(2007) 39, 5.2.2007];

- Comunicarea Comisiei de stabilire a recunoașterii formale a caducității anumitor acte din legislația comunitară din domeniul politicii comune de pescuit (JO C 43, 21.2.2009, p. 2).

Acte ale Consiliului

- Decizia 2009/xx/CE a Consiliului de abrogare a Directivei 83/515/CEE și a 11 decizii caduce din domeniul politicii comune de pescuit…..;

- Decizia 2007/409/CE a Consiliului de modificare a Deciziei 2004/585/CE de instituire a Consiliilor consultative regionale în cadrul politicii comune în domeniul pescuitului (JO L 155, 15.6.2007, p. 68);

- Regulamentul (CE) nr. 1198/2006 al Consiliului privind Fondul European pentru Pescuit (JO L 223, 15.8.2006, p. 1);

- Regulamentul (CE) nr. 1941/2006 al Consiliului din 11 decembrie 2006 de stabilire a posibilităților de pescuit și a condițiilor aferente pentru anumite resurse halieutice și grupuri de resurse halieutice aplicabile în Marea Baltică pentru 2007 (JO L 367, 22.12.2006, p. 1);

- Regulamentul (CE) nr. 1966/2006 al Consiliului privind înregistrarea și comunicarea electronică a datelor referitoare la activitățile de pescuit și dispozitivele de teledetecție (JO L 409, 30.12.2006, p.1);

- Regulamentul (CE) nr. 41/2007 al Consiliului din 21 decembrie 2006 de stabilire, pentru anul 2007, a posibilităților de pescuit și a condițiilor conexe privind anumite stocuri de pești și grupuri de stocuri de pești, aplicabile în apele Comunității și, în raport cu navele comunității, în apele în care sunt necesare limitări ale capturilor (JO L 15, 20.1.2007, p. 1);

- Regulamentul (CE) nr. 1098/2007 al Consiliului din 18 septembrie 2007 de stabilire a unui plan multianual pentru rezervele de cod din Marea Baltică și pentru unitățile piscicole de exploatare a rezervelor respective, de modificare a Regulamentului (CEE) nr. 2847/93 și de abrogare a Regulamentului (CE) nr. 779/97 (JO L 248, 22.9.2007, p. 1);

- Regulamentul (CE) nr. 199/2008 al Consiliului privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (JO L 60, 5.3.2008, p.1);

- Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p.1);

- Regulamentul (CE) nr. 1006/2008 al Consiliului privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare, de modificare a Regulamentelor (CEE) nr. 2847/93 și (CE) nr. 1627/94 și de modificare a Regulamentului (CE) nr. 3317/94 (JO L 286, 29.10.2008, p.33);

- Regulamentul (CE) nr. xx/2009 al Consiliului de abrogare a 14 regulamente caduce din domeniul politicii comune de pescuit…..

Acte ale Comisiei

- Decizia 2009/309/CE a Comisiei de abrogare a 13 decizii caduce din domeniul politicii piscicole comune (JO L 90, 2.4.2009, p. 24);

- Regulamentul (CE) nr. 498/2007 al Comisiei de stabilire a unor norme detaliate pentru punerea în aplicare a Regulamentului (CE) nr. 1198/2006 al Consiliului privind Fondul European pentru Pescuit (JO L 120, 10.5.2007, p.1);

- Regulamentul (CE) nr. 875/2007 al Comisiei privind aplicarea articolelor 87 și 88 din Tratatul CE în cazul ajutorului de minimis în sectorul pescuitului și de modificare a Regulamentului (CE) nr. 1860/2004 (JO L 193, 25.7.2007, p. 6);

- Regulamentul (CE) nr. 696/2008 al Comisiei de stabilire a normelor de aplicare a Regulamentului (CE) nr. 104/2000 al Consiliului privind extinderea la țările nemembre a anumitor norme adoptate de organizațiile de producători din sectorul pescuitului (JO L 195, 24.7.2008, p. 6);

- Regulamentul (CE) nr. 736/2008 al Comisiei privind punerea în aplicare a articolelor 87 și 88 din tratat în ceea ce privește ajutoarele de stat acordate întreprinderilor mici și mijlocii active în producția, prelucrarea și comercializarea produselor pescărești (JO L 201, 30.7.2008, p. 16);

- Regulamentul (CE) nr. 665/2008 al Comisiei din 14 iunie 2008 de stabilire a normelor detaliate de aplicare a Regulamentului (CE) nr. 199/2008 al Consiliului privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (JO L 186, 15.7.2008, p.3);

- Regulamentul (CE) nr. 1077/2008 al Comisiei din 3 noiembrie 2008 de stabilire a normelor de aplicare a Regulamentului (CE) nr. 1966/2006 al Consiliului privind înregistrarea și comunicarea electronică a datelor referitoare la activitățile de pescuit și dispozitivele de teledetecție și de abrogare a Regulamentului (CE) nr. 1566/2007 (JO L 295, 4.11.2008, p. 3);

- Regulamentul (CE) nr. 148/2009 al Comisiei de abrogare a 11 regulamente caduce din domeniul politicii piscicole comune (JO L 50, 21.2.2009, p. 10);

- Regulamentul (CE) nr. 248/2009 al Comisiei de stabilire a normelor de aplicare a Regulamentului (CE) nr. 104/2000 al Consiliului în ceea ce privește notificările referitoare la recunoașterea organizațiilor de producători, fixarea prețurilor și a intervențiilor în cadrul organizării comune a pieței în sectorul produselor pescărești și de acvacultură (reformare) (JO L 79, 25.3.2009, p.7).

[1] A se vedea, de asemenea, comunicarea Comisiei privind Perspectivele de simplificare și îmbunătățire a mediului de reglementare al politicii comune în domeniul pescuitului [COM(2004)820] și documentul de lucru al serviciilor Comisiei cu privire la Analiza posibilităților de simplificare și îmbunătățire a mediului de reglementare al politicii comune în domeniul pescuitului și a punerii în aplicare a acesteia [SEC(2004)1596].

[2] http://ec.europa.eu/fisheries/cfp/simplification/action_plan_en.htm.

[3] CE, Inițiativa „o mai bună legiferare” pe înțelesul tuturor, 2006.

[4] Au fost primite note din partea Republicii Cehe și Republicii Slovace.

[5] COM(2003) 71 și COM(2006) 689.

[6] Regulamentul (CE) nr. 148/2009 al Comisiei de abrogare a 11 regulamente caduce din domeniul politicii piscicole comune, Decizia 2009/309/CE a Comisiei de abrogare a 13 decizii caduce din domeniul politicii piscicole comune, COM(2009) 88 și COM(2009) 89. În cazurile în care nu mai există un temei juridic, actele au fost înlăturate printr-o declarație de recunoaștere formală a caducității (2009/C 43/02).

[7] Regulamentul (CE) nr. 696/2008 al Comisiei de stabilire a normelor de aplicare a Regulamentului (CE) nr. 104/2000 al Consiliului privind extinderea la țările nemembre a anumitor norme adoptate de organizațiile de producători din sectorul pescuitului; Regulamentul (CE) nr. 248/2009 al Comisiei de stabilire a normelor de aplicare a Regulamentului (CE) nr. 104/2000 al Consiliului în ceea ce privește notificările referitoare la recunoașterea organizațiilor de producători, fixarea prețurilor și a intervențiilor în cadrul organizării comune a pieței în sectorul produselor pescărești și de acvacultură.

[8] Programul de codificare 2009 include Regulamentul (CE) nr. 1438/2003 al Comisiei de stabilire a normelor de punere în aplicare a politicii comunitare în domeniul flotei definite la capitolul III din Regulamentul (CE) nr. 2371/2002 al Consiliului.

[9] SEC(2007) 1278, punctul 8.2.

[10] COM(2006) 499, COM(2007) 295 și COM(2008) 331.

[11] COM(2008) 324.

[12] Regulamentul (CE) nr. 199/2008 al Consiliului privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului.

[13] Regulamentul (CE) nr. 665/2008 al Comisiei de stabilire a normelor de aplicare a Regulamentului (CEE) nr. 199/2008 al Consiliului.

[14] COM(2008) 721. Această inițiativă este menționată în Al treilea raport de activitate privind strategia de simplificare a cadrului legislativ [COM(2009) 17, p. 8].

[15] Regulamentul (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999.

[16] Regulamentul (CE) nr. 1966/2006 al Consiliului privind înregistrarea și comunicarea electronică a datelor referitoare la activitățile de pescuit și dispozitivele de teledetecție.

[17] Regulamentul (CE) nr. 1006/2008 al Consiliului privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare, de modificare a Regulamentelor (CEE) nr. 2847/93 și (CE) nr. 1627/94 și de modificare a Regulamentului (CE) nr. 3317/94.

[18] Regulamentul (CE) nr. 1198/2006 al Consiliului privind Fondul European pentru Pescuit.

[19] Regulamentul (CE) nr. 498/2007 al Comisiei de stabilire a unor norme detaliate pentru punerea în aplicare a Regulamentului (CE) nr. 1198/2006 al Consiliului privind Fondul European pentru Pescuit. Pentru a ajuta statele membre în procesul de elaborare a programelor și evaluărilor, Comisia a adoptat un vademecum [C(2007) 3812] și două note [C(2007) 2575 și C(2007) 2578].

[20] Articolul 4 din Regulamentul (CE) nr. 744/2008 al Consiliului de instituire a unei acțiuni specifice temporare care urmărește să promoveze restructurarea flotelor de pescuit ale Comunității Europene afectate de criza economică.

[21] Regulamentul (CE) nr. 875/2007 al Comisiei privind aplicarea articolelor 87 și 88 din Tratatul CE în cazul ajutorului de minimis în sectorul pescuitului și de modificare a Regulamentului (CE) nr. 1860/2004.

[22] Regulamentul (CE) nr. 736/2008 al Comisiei privind punerea în aplicare a articolelor 87 și 88 din tratat în ceea ce privește ajutoarele de stat acordate întreprinderilor mici și mijlocii active în producția, prelucrarea și comercializarea produselor pescărești.

[23] Contribuția financiară substanțială a Comunității a ajutat statele membre să instaleze dispozitive, să dezvolte și să modernizeze structurile tehnice de care dispun [cadrul actual este stabilit în Regulamentul (CE) nr. 861/2006 al Consiliului de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării].

[24] COM(2007) 575, punctul 3.2.3.

[25] Cunoscute și sub denumirea de obligații de informare.

[26] Și statele membre au stabilit obiective proprii de reducere a sarcinilor administrative [COM(2009) 17, anexa 10].

[27] Regulamentul (CEE) nr. 2847/1993 al Consiliului de instituire a unui sistem de control aplicabil politicii comune din domeniul pescuitului.

[28] SEC(2005) 791, actualizată în 2006.

[29] Această măsură vizează 22 de state membre.

[30] COM(2007) 23.

[31] Regulamentul (CE) nr. 1243/2007 al Comisiei din 24 octombrie 2007 de modificare a anexei III la Regulamentul (CE) nr. 853/2004 al Parlamentului European și al Consiliului de stabilire a unor norme specifice de igienă care se aplică alimentelor de origine animală.

[32] Carte verde - Reforma politicii comune în domeniul pescuitului [COM(2009) 163].

[33] http://ec.europa.eu/governance/impact/practice_en.htm.

[34] Decizia 1999/478/CE a Comisiei de reînnoire a Comitetului consultativ pentru pescuit și acvacultură.

[35] Decizia 2004/585/CE a Consiliului de instituire a consiliilor consultative regionale în cadrul politicii comune în domeniul pescuitului.